Universis presentes litteras inspecturis, G. Dei gratia, Autissiod. episcopus, salutem in Domino. Notum vobis facimus quod, cum discordia esset inter Guidonem dominum de Bacerna, ex una parte, et dilectas filias nostras, abbatissam et conventum de Crisenone, ex altera, super latronibus captis in villa de Prato-Gileberti, quos dominus Guido petebat sibi reddi a dictis abbatissa et conventu et liberari ad faciendum justitiam de dictis, abbatissa et conventu contradicentibus, et dicentibus quod nullam justiciam habebat dictus Guido in dicta villa de Prato-Gileberti: tandem, de consilio bonorum virorum, coram nobis pacificatum fuit et ordinatum, quod si forsitan latro vel homicida captus esset in villa de Prato-Gileberti, vel in territorio ipsius ville de Prato-Gileberti, abbatissa et conventus illum tenerent in prisione sua quousque in curia earumdem judicaretur. Si, vero, mereretur latro, vel homicida suspendi per judicium curie abbatisse et conventus predictorum, abbatissa, vel mandatum ipsius redderet domino de Bacerna, vel mandato ipsius, latronem vel homicidam nudum; ita tamen quod, si latro, vel homicida, valorem possideret sexaginta solidorum, vel amplius, dominus de Bacerna haberet viginti solidos turonenses; et si minus sexaginta solidorum habebat dictus latro, vel homicida, dominus de Bacerna haberet quinque solidos, et totum residuum esset abbatisse et conventui de Crisenone; et si nichil habebat dictus latro, vel homicida, dominus de Bacerna nihil haberet, et tamen eidem, vel mandato suo liberaretur pro justicia facienda. Pro hiis, vero, conventionibus supradictis voluit et concessit coram nobis dictus Guido, dominus de Bacerna, quod nichil aliud justicie quam supradictum est in villa de Prato-Gilberti, aut in terragio abbatisse apud Pratum-Gilbertum, salva custodia ipsius ville, non poterit de cetero reclamare. In cujus rei testimonium, ad petitionem partium, presentes litteras munimine fecimus sigillari. Datum, anno Domini Mº CCº decimo-quinto, mense septembri.